# Adolf Galland

### Wikipedia

Adolf Galland

Adolf Galland (19. maaliskuuta 1912–9. helmikuuta 1996) oli toisen maailmansodan saksalainen hävittäjälentäjä ja General der Jagdflieger.

Galland syntyi Westerholtissa, Saksassa. Hän oli toinen lapsi nelilapsisessa perheessä. Galland valmistui Hindenburgin koulusta Buerissa vuonna 1932 ja meni opiskelemaan Lufthansan ilmailukouluun ennen kuin siirtyi uuteen ja Versaillesin rauhansopimuksen vastaiseen Luftwaffeen vuonna 1933. Huolimatta pahasta pakkolaskusta koulutuksen aikana, hän päätti koulutuksensa Italiassa vuonna 1935 ja siirtyi ensimmäiseen hävittäjäryhmään, joka silloin sijaitsi Doberitzsissä.

Espanjan sisällissodan aikana hän komensi Legion Condorin laivuetta El Ferrolissa vuoden 1937 keskivaiheilla. Tällöin hänen käytössään oli kaksitasoinen Heinkel He 51, jolla hän suoritti yli 300 tehtävää. Vuonna 1939 hänelle myönnettiin Espanjan risti.

Juuri ennen toisen maailmansodan puhkeamista Galland ylennettiin kapteeniksi. Sodan alettua hän toimi ilmasta-maahan operaatioissa Puolassa. Vuoden 1940 huhtikuussa Galland siirrettiin Jagdgeschwader 27 -hävittäjäyksikköön (JG 27). Myös kaksi hänen veljistään oli pilotteja, Paul Galland kaatui 1942 ja Wilhelm-Ferdinand "Wutz" Galland 1943.

Kesäkuusta 1940 Galland lensi Gruppenkommandeurina JG 26:ssa taistelussa Britanniasta. Yksikkö toimi Pas de Calaisista käsin Messerschmitt Bf 109 E-koneilla. Galland yllennettiin heinäkuussa majuriksi, elokuussa 1940 hänestä tehtiin JG 26 "Schlageterin" Geschwaderkommodore (rykmentinkomentaja) ja marraskuussa hänet ylennettiin everstiluutnantiksi. Vuoden 1940 loppuun mennessä Gallandilla oli 58 ilmavoittoa. Hänet ammuttiin alas vain kerran, 21. kesäkuuta 1941.

Saavutettuaan 97:n voittonsa marraskuussa 1941, Hermann Göring valitsi hänet General der Jagdfliegeriksi Werner Möldersin jälkeen, joka oli saanut surmansa lento-onnettomuudessa pian Ernst Udetin jälkeen. Gallandista tuli Saksan nuorin kenraali. Hän ei enää osallistunut taistelulentoihin, mutta järjesti ilmapuolustuksen Scharnhorstin, Gneisenaun ja Prinz Eugenin Kanaalin läpipurjehdusta varten ja vastasi valtakunnan ilmapuolustuksesta. Vuonna 1942 Galland lensi yhtä ensimmäisistä Messerschmitt Me 262 -prototyypeistä.

Galland kritisoi jatkuvasti esimiestään Göringiä ja etääntyi natsihierarkiasta. Tammikuussa 1945 "hävittäjäkapinan" jälkeen, hänet syrjäytettiin ja Gordon Gollob otti hänen asemansa. Maaliskuussa Galland muodosti Jagdverband 44 -eliittiyksikön ja johti sitä viimeiseen tehtäväänsä 26. huhtikuuta 1945 asti, jolloin hän loukkaantui pahoin pakkolaskussa.

Galland saavutti 103 ilmavoittoa ja sai rautaristin ritariristin timantein, miekoin ja tammenlehvin. Hänet vangittiin 14. toukokuuta 1945 ja hän oli sotavankeudessa 1947 saakka. Tämän jälkeen hänet otettiin Englannin kuninkaallisiin ilmavoimiin luennoimaan taktiikasta. Vuosina 1948–1955 Galland ja muutamat muut Luftwaffen veteraanit konsultoivat Argentiinan ilmavoimia.

Hän palasi Saksaan 1954 ja perusti ilmailu- ja konsultointiyrityksen. Hänen omaelämäkertansa julkaistiin saksaksi vuonna 1954 ja suomeksi nimellä "Ensimmäiset ja viimeiset" vuonna 1956.

Haettu osoitteesta http://fi.wikipedia.org../../../a/d/o/Adolf_Galland_c47d.html

Luokat: Saksalaiset kenraalit | Saksalaiset lentäjät

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Deutsch
- English
- Español
- Français
- Italiano
- עברית
- ქართული
- Nederlands
- 日本語
- Polski
- Slovenščina
- Српски / Srpski
- 中文